Fit-8 ta' Ġunju, il-Kunsill adotta d-deċiżjoni li tistabbilixxi l-kapaċità militari tal-ippjanar u t-tmexxija (MPCC) fi ħdan l-Istat Maġġur tal-UE (EUMS). Anke t-termini ta' referenza tal-EUMS, li hu parti mis-SEAE, ġew emendati u approvati. "L-istabbiliment tal-MPCC hija deċiżjoni operazzjonali ferm importanti biex tissaħħaħ id-difiża Ewropea. Din ser tikkontribwixxi biex il-missjonijiet Ewropej mhux eżekuttivi jsiru aktar effikaċi u jitjieb it-taħriġ tas-suldati ta' pajjiżi sħab, biex tkun garantita l-paċi u s-sigurtà. Dan mhuwiex biss importanti għas-sħab tagħna, iżda wkoll għas-sigurtà tal-Unjoni Ewropea", sostniet ir-Rappreżentant Għoli Federica Mogherini. L-MPCC ser tieħu f'idejha l-kmand tal-missjonijiet militari mhux eżekuttivi tal-UE, li bħalissa huma: il-Missjoni ta' Taħriġ tal-UE (EUTM) fis-Somalja (EUTM Somalia), l-EUTM fir-Repubblika Ċentru-Afrikana (EUTM RCA) u l-EUTM fil-Mali (EUTM Mali). L-MPCC ser tkun struttura ta' kmand u kontroll fil-livell strateġiku militari li tkun statika u tkun tinsab barra miż-żona tal-operazzjonijiet , responsabbli għall-ippjanar u t-tmexxija operazzjonali tal-missjonijiet mhux eżekuttivi, inkluż il-bini, it-tnedija, l-appoġġ għal u l-irkupru tal-forzi tal-Unjoni Ewropea. Permezz ta' dan, il-membri tal-persunal tal-missjoni fuq il-post ser ikunu jistgħu jikkonċentraw fuq l-attivitajiet speċifiċi tal-missjoni tagħhom, b' appoġġ aħjar ipprovdut minn Brussell L-MPCC ittejjeb l- istrutturi tal-UE għall-maniġġar tal-kriżijiet . Din ser taħdem taħt il-kontroll politiku u l-gwida strateġika tal-Kumitat Politiku u ta' Sigurtà (KPS), li huwa magħmul mill-ambaxxaturi tal-istati membri tal-UE u huwa bbażat fi Brussell. Inizjalment, l-MPCC ser tkun magħmula minn massimu ta' 25 membru tal-persunal iżda ser tibbenefika wkoll mill-appoġġ ta' dipartimenti oħra tal-EUMS. Id-Direttur Ġenerali tal-Istat Maġġur tal-UE ser ikun ukoll id-direttur tal-MPCC. Huwa ser jeżerċita kmand u kontroll fuq it-tliet missjonijiet ta' taħriġ attwali u missjonijiet militari mhux eżekuttivi oħra possibbli fil-futur. Barra minn hekk, huwa ser jeżerċita wkoll ir-responsabbiltajiet relatati mal-iskjerament u l-irkupru ta' missjonijiet kif ukoll mal-ibbaġitjar, l-awditjar u r-rappurtar. L-MPCC ser taħdem mill-qrib mal-kontroparti ċivili eżistenti tagħha, il-Kapaċità Ċivili tal-Ippjanar u t-Tmexxija (CPCC) permezz ta' ċellola konġunta ta' koordinazzjoni fil-qasam tal-appoġġ. Din iċ-ċellola ser tkun tista' taqsam il-kompetenza esperta, l-għarfien u l-aħjar prattiki dwar kwistjonijiet rilevanti għall-missjonijiet ċivili u dawk militari, kif ukoll kapaċitajiet f'każ ta' skjerament simultanju fl-istess żona ta' missjonijiet ċivili u militari, inkluż appoġġ mediku jew miżuri protettivi. Id-deċiżjoni ser tiġi ppubblikata fil-Ġurnal Uffiċjali tad-9 ta' Ġunju. Kuntest Proċess Fis-6 ta' Marzu 2017, il-Kunsill adotta konklużjonijiet dwar il-progress li sar fl-implimentazzjoni tal-Istrateġija Globali tal-UE fil-qasam tas-sigurtà u d-difiża, li japprovaw dokument kunċettwali għall-ippjanar u t-tmexxija operazzjonali tal-missjonijiet u l-operazzjoni tal-PSDK. Fil-konklużjonijiet tiegħu tat-18 ta' Mejju 2017, il-Kunsill iddeċieda li jistabbilixxi l-MPCC, sakemm tittieħed deċiżjoni legali formali. Din id-deċiżjoni legali formali issa ġiet adottata mill-Kunsill. Fl-14 ta' Novembru 2016, il-Kunsill adotta konklużjonijiet dwar l- implimentazzjoni tal-istrateġija globali tal-UE fil-qasam tas-sigurtà u d-difiża . Dawn il-konklużjonijiet jistabbilixxu l-livell ta' ambizzjoni fl-għamla ta' għanijiet prinċipali li ser jippruvaw jiksbu l-UE u l-istati membri tagħha fil-qasam tas-sigurtà u d-difiża, bi tliet prijoritajiet strateġiċi: rispons għal konflitti u kriżijiet esterni, tisħiħ tal-kapaċitajiet tas-sħab u protezzjoni tal-Unjoni Ewropea u ċ-ċittadini tagħha. Fil-15 ta' Diċembru 2016, il-Kunsill Ewropew reġa' afferma l-ħtieġa li titjieb il-kapaċità tal-UE li tirreaġixxi b'mod aktar rapidu, aktar effettiv u b'inqas intoppi, bħala parti minn approċċ komprensiv tal-UE Dwar it-tliet Missjonijiet ta' Taħriġ tal-UE L-EUTM Somalia ngħatat bidu fl-2010 u minn dak iż-żmien 'il hawn din ikkontribwixxiet għat-tisħiħ tal-Gvern Federali Transizzjonali u tal-istituzzjonijiet tas-Somalja. L-EUTM Mali ngħatat bidu fl-2013 biex tappoġġa l-bini mill-ġdid tal-forzi armati tal-Mali u biex tissodisfa l-ħtiġijiet operazzjonali tagħhom. L-EUTM RCA ngħatat bidu fl-2016 u tappoġġa lill-gvern tar-Repubblika Ċentru-Afrikana fl-implimentazzjoni tar-riforma tas-settur tas-sigurtà fil-pajjiż. Kooperazzjoni tal-UE dwar is-sigurtà u d-difiża (informazzjoni ġenerali) Konklużjonijiet tal-Kunsill dwar is-Sigurtà u d-Difiża fil-kuntest tal-Istrateġija Globali tal-UE (18 ta' Mejju 2017) Persunal Militari tal-Unjoni Ewropea Ara l-paġna tal-laqgħa